  Майя Бывальцева Удмуртилэн тӧроез Александр Соловьёв Ижкарысь дышетскисьёсты Тодонлыкъя нуналэн ӟечкылаз. Со ляб тазалыко пиналъёс понна 15 номеро школа-интернатын но 56 номеро гимназиын сӥё-дано ужрадъёсы пыриськиз, ивортэ «Удмуртия» агентстволэн корреспондентэз. 15 номеро школаын таяз арын липетсэ тупатӥзы но укнооссэ воштӥзы. Ижкарлэн коньдэтысьтыз со понна 1 миллион манет висъязы, элькунысь — 1 миллион 200 сюрс манет. «Тӥляд школады мыным ас сямен дуно. Кивалтӥсь, усто дышетӥсьёс, чидась анай-атайёс лэсьто ваньзэ, нош куд-ог дыръя быгатымонтэмзэ но, аспӧртэм пиналъёс татын асьсэды умой мед шӧдозы шуыса, соос татын тодонлык сяна, ӧнер но мед басьтозы, школаез йылпумъяса, улонысь асьсэлэсь интызэс мед шедьтозы шуыса», — вазиськиз люкаськемъёслы элькунлэн тӧроез. Школаын дышетскисьёс Александр Соловьёвлы ас киынызы лэсьтэм кресло кузьмазы. Нош Удмуртиысь тӧро но кивалтэт дышетсконнилы интерактивной доска басьтыны сертификат сётӥзы. Удмуртилэн тӧроез 56 номеро гимназиысь но празднике вуылӥз. Таяз арын отын куинь спортзалъёс пӧлысь одӥгзэ выльдонэз йылпумъязы. «Трос аръёс ӵоже (2000-тӥ аръёс кутсконысен — ред.) милям юртмылэн оглюкетэз ворсамын вал. Кема дыр ӵоже сое тупатъязы. Отчы интыяськемын спортзал, раздевалкаос, нылъёслы но пиослы мастерскойёс. Элькунлэн тӧроез но карлэн тӧрез юрттэмен, лэсьтӥськон йылпумъяськиз», — вераз гимназилэн кивалтӥсез Марина Никитина. Тодэ вайытом, 1-тӥ куарусёнэ дышетскон ар кутскиз 70 сюрслэсь трос пиналъёс понна, со пӧлысь 20 сюрсэз нырысетӥ классэ мынӥзы. Тегъёс: Дышетон Ижкар Удмуртия АлександрСоловьёв школаос  